CELEX ID: 32005R0111

--- ENGLISH ---

Document:
$en_document

Summary:
$en_summary

--- DANISH ---

Document:
26.1.2005
DA
Den Europæiske Unions Tidende
L 22/1
RÅDETS FORORDNING (EF) Nr. 111/2005
af 22. december 2004
om regler for overvågning af handel med narkotikaprækursorer mellem Fællesskabet og tredjelande
RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
De Forenede Nationers konvention om bekæmpelse af ulovlig handel med narkotika og psykotrope stoffer, der blev vedtaget i Wien den 19. december 1988, i det følgende benævnt »FN-konventionen«, indgår i den verdensomspændende indsats for at bekæmpe ulovlige stoffer. Fællesskabet deltog inden for rammerne af sine beføjelser i forhandlingerne og tiltrådte konventionen på Fællesskabets vegne ved afgørelse 90/611/EØF 
(
1
)
.
(2)
Artikel 12 i FN-konventionen omhandler handel med stoffer, der ofte anvendes ved ulovlig fremstilling af narkotika og psykotrope stoffer. Da bestemmelserne om handel med narkotikaprækursorer vedrører Fællesskabets toldbestemmelser, bør der fastsættes fællesskabsbestemmelser for handelen mellem Fællesskabet og tredjelande.
(3)
Under hensyn til at handel med disse stoffer i princippet er lovlig, stilles der i FN-konventionens artikel 12 krav om et system til overvågning af den internationale handel med narkotikaprækursorer. Der er derfor truffet foranstaltninger til at finde en passende balance mellem på den ene side ønsket om med alle midler at hindre, at narkotikaprækursorer ender hos producenter af ulovlige stoffer, og på den anden side den kemiske industris og andre virksomheders kommercielle behov.
(4)
Med henblik på at opfylde kravene i FN-konventionens artikel 12 og under hensyn til rapporten fra Chemical Action Task Force, der blev nedsat ved Det Økonomiske Topmøde i Houston (G7) den 10. juli 1990, er der ved Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer 
(
2
)
 indført et system til indberetning af mistænkelige transaktioner. Dette system, som er baseret på et tæt samarbejde med virksomhederne, understøttes af foranstaltninger som f.eks. dokumentation og mærkning, udstedelse af licenser til og registrering af virksomheder samt særlige eksportprocedurer og krav hertil.
(5)
I forlængelse af EU's handlingsplan for bekæmpelse af narkotikamisbrug for 2000-2004, der blev godkendt af Det Europæiske Råd i Feira i juni 2000, har Kommissionen foretaget en evaluering af Fællesskabets system til overvågning af handel med narkotikaprækursorer med henblik på at drage lære af erfaringerne med anvendelsen af EF-lovgivningen på dette område.
(6)
Ifølge denne evaluering og med henblik på at forbedre de kontrolmekanismer, der skal hindre ulovlig anvendelse af narkotikaprækursorer, er det nødvendigt at udvide overvågningskravene til også at omfatte virksomheder med base i Fællesskabet, der formidler handel mellem tredjelande, at indføre en særlig fællesskabsmetode for så vidt angår procedurer for udstedelse af licenser og at skærpe overvågningskravene til suspensive toldprocedurer.
(7)
Procedurer for og krav til eksport bør strammes yderligere op, så kontrollen kan målrettes mod og koncentreres om de mest følsomme narkotikaprækursorer, samtidig med at uforholdsmæssigt store administrative byrder kan mindskes gennem forenklede procedurer for stoffer, der eksporteres i store mængder. Det er almindeligt anerkendt, at forudgående eksportanmeldelse er et velfungerende praktisk gennemførligt system, men der bør fastlægges en strategi, der tilstræber den optimale udnyttelse heraf.
(8)
For at imødegå de tiltagende problemer med produktion af stimulanser af amfetamintypen bør importkontrolmekanismerne for de vigtigste syntetiske narkotikaprækursorer styrkes yderligere gennem fælles procedurer og krav, der gør det muligt at gennemføre kontrol af den enkelte forsendelse.
(9)
For at gøre det muligt for virksomhederne at opfylde disse krav bør bestemmelser om ekstern handel med narkotikaprækursorer i videst muligt omfang bringes på linje med bestemmelserne for fællesskabsintern handel med narkotikaprækursorer, der fuldt ud er tilvejebragt, produceret eller overgået til fri omsætning i Fællesskabet.
(10)
Under hensyn til de krav, det indre marked stiller, og med henblik på, at denne forordning kan få den tilsigtede virkning, bør der gennem vedtagelse af sammenlignelige og konvergerende foranstaltninger i medlemsstaterne sikres en ensartet anvendelse af bestemmelserne.
(11)
Den gensidige bistand mellem medlemsstaterne og mellem medlemsstaterne og Kommissionen bør styrkes, navnlig gennem anvendelse af Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne 
(
3
)
.
(12)
For at nå det grundlæggende mål, nemlig at hindre anvendelse af narkotikaprækursorer til ulovlig fremstilling af narkotika eller psykotrope stoffer, er det nødvendigt og hensigtsmæssigt at fastsætte regler for en tæt overvågning af handelen med disse stoffer mellem Fællesskabet og tredjelande. I overensstemmelse med proportionalitetsprincippet i traktatens artikel 5, stk. 3, går denne forordning ikke videre end, hvad der er nødvendigt for at nå disse mål.
(13)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen 
(
4
)
.
(14)
Forordning (EØF) nr. 3677/90 bør ophæves.
(15)
Denne forordning respekterer de grundlæggende rettigheder og principper, som er anerkendt i Den Europæiske Unions charter om grundlæggende rettigheder —
UDSTEDT FØLGENDE FORORDNING:
KAPITEL I
EMNE OG DEFINITIONER
Artikel 1
Denne forordning fastsætter regler for overvågning af handel med visse stoffer, der hyppigt anvendes til ulovlig fremstilling af narkotika og psykotrope stoffer (i det følgende benævnt »narkotikaprækursorer«) mellem Fællesskabet og tredjelande med henblik på at forhindre ulovlig anvendelse af sådanne stoffer. Den finder anvendelse på import-, eksport- og formidlingsvirksomhed.
Denne forordning berører ikke særlige regler på andre områder for handel med varer mellem Fællesskabet og tredjelande.
Artikel 2
I denne forordning gælder følgende definitioner:
a)
»registrerede stoffer«: stoffer, der er opført i bilaget, herunder blandinger og naturprodukter, der indeholder sådanne stoffer, dog ikke medicinske produkter som omhandlet i Europa-Parlamentets og Rådets direktiv 2001/83/EF 
(
5
)
, farmaceutiske præparater, blandinger, naturprodukter og andre præparater indeholdende registrerede stoffer, der er sammensat på en sådan måde, at sådanne stoffer ikke let kan anvendes eller udskilles ved hjælp af let anvendelige eller økonomisk fordelagtige metoder
b)
»ikke-registrerede stoffer«: stoffer, der, selv om de ikke er opført i bilaget, vides at have været brugt til ulovlig fremstilling af narkotika eller psykotrope stoffer
c)
»import«: indførsel af registrerede stoffer, der har status som ikke-fællesskabsvarer, til Fællesskabets toldområde, herunder midlertidig oplagring, anbringelse i en frizone eller på et frilager, anbringelse under en suspensiv procedure og overgang til fri omsætning i henhold til Rådets forordning (EØF) nr. 2913/92 af 12. oktober 1992 om en EF-toldkodeks 
(
6
)
d)
»eksport«: udførsel af registrerede stoffer fra Fællesskabets toldområde, herunder udførsel af registrerede stoffer, der kræver en toldangivelse, og udførsel af registrerede stoffer efter oplagring i en frizone af kontroltype I eller på et frilager som defineret i forordning (EØF) nr. 2913/92
e)
»formidlingsvirksomhed«: virksomhed med henblik på formidling af køb, salg eller levering af registrerede stoffer, udøvet af fysiske eller juridiske personer, der tilstræber indgåelse af en aftale mellem to parter, eller som handler på vegne af mindst en af disse parter uden at få stofferne i deres besiddelse eller påtager sig at styre en sådan transaktion; denne definition omfatter også aktiviteter, der gennemføres af fysiske eller juridiske personer, etableret i Fællesskabet, og som indebærer køb, salg eller levering af registrerede stoffer, uden at disse stoffer indføres på Fællesskabets toldområde
f)
»virksomheder«: alle fysiske eller juridiske personer, som er beskæftiget med import eller eksport af registrerede stoffer eller formidlingsvirksomhed i tilknytning hertil, herunder personer, der som selvstændige erhvervsdrivende udfærdiger toldangivelser for kunder, enten som hovederhverv eller som bierhverv
g)
»eksportør«: den fysiske eller juridiske person, der har hovedansvaret for eksportvirksomheden i kraft af sin økonomiske og juridiske forbindelse til de registrerede stoffer og modtageren, og som eventuelt indgiver toldangivelsen, eller på hvis vegne denne eventuelt indgives
h)
»importør«: den fysiske eller juridiske person, der har hovedansvaret for importvirksomheden i kraft af sin økonomiske og juridiske forbindelse til de registrerede stoffer og modtageren, og som indgiver toldangivelsen, eller på hvis vegne denne indgives
i)
»endelig modtager«: fysiske eller juridiske personer, som de registrerede stoffer leveres til; disse personer er ikke nødvendigvis de endelige brugere
j)
»udvalgsprocedure«: den i artikel 30, stk. 2, fastsatte procedure
k)
»Det Internationale Kontroludvalg for Narkotiske Midler«: det udvalg, der blev nedsat ved FN’s enkeltkonvention af 1961 angående narkotiske midler, som ændret ved protokollen af 1972.
KAPITEL II
OVERVÅGNING AF HANDEL
AFDELING 1
Dokumentation og mærkning
Artikel 3
Virksomhederne skal fremlægge dokumentation for al import-, eksport- eller formidlingsvirksomhed, der omfatter registrerede stoffer, i form af told- og handelsdokumenter som f.eks. summariske angivelser, toldangivelser, fakturaer, ladningsmanifester, transport- og andre forsendelsesdokumenter.
Disse dokumenter skal omfatte følgende oplysninger:
a)
det registrerede stofs navn som angivet i bilaget, eller, hvis der er tale om en blanding eller et naturprodukt, navnet herpå og navnet på alle registrerede stoffer, der er indeholdt i blandingen eller naturproduktet, jf. bilaget, efterfulgt af ordene »DRUG PRECURSORS«
b)
det registrerede stofs mængde og vægt og, hvis der er tale om en blanding eller et naturprodukt, mængde, vægt og, hvis kendt, procentdel af alle deri indeholdte registrerede stoffer og
c)
navn og adresse på eksportøren, importøren, den endelige modtager samt, når det er relevant, den person, der varetager formidlingen.
Artikel 4
Den i artikel 3 omhandlede dokumentation skal opbevares af virksomheden i en periode på tre år fra udgangen af det kalenderår, hvor den pågældende transaktion fandt sted. Dokumentationen skal organiseres på en sådan måde, at den i elektronisk form eller på papir på anmodning er umiddelbart tilgængelig for kontrol fra de kompetente myndigheders side. Dokumentation kan stilles til rådighed på billedmedium eller andre datamedier, såfremt dataene, når de gøres læsbare, svarer til dokumentationen i form og indhold, er tilgængelige til enhver tid, kan gøres læsbare øjeblikkelig og analyseres maskinelt.
Artikel 5
Virksomhederne sikrer, at al emballage, der indeholder registrerede stoffer, mærkes med angivelse af stoffernes navne jf. bilaget eller, hvis der er tale om en blanding eller et naturprodukt, navnet herpå og navnet på et eventuelt registreret stof, der er indeholdt i blandingen eller naturproduktet jf. bilaget. Virksomhederne kan derudover anvende deres sædvanlige mærkning.
AFDELING 2
Udstedelse af licenser til og registrering af virksomheder
Artikel 6
1.   Bortset fra toldklarerere og transportvirksomheder, som udelukkende optræder i denne egenskab, skal virksomheder etableret i Fællesskabet inden for import-, eksport- eller formidlingsvirksomhed, hvori der indgår registrerede stoffer opført under kategori 1 i bilaget, være i besiddelse af en licens. Licensen skal være udstedt af de kompetente myndigheder i den medlemsstat, hvor virksomheden er etableret.
Når de kompetente myndigheder vurderer, om de skal udstede en licens, tages der hensyn til ansøgernes kompetence og hæderlighed.
Udvalgsproceduren anvendes til at fastsætte bestemmelser om tilfælde, hvor licens ikke er påkrævet, og til at fastsætte de nærmere betingelser for udstedelse af licenser og opstille en licensmodel. Disse bestemmelser sikrer systematisk og konsekvent kontrol og overvågning af virksomhederne.
2.   De kompetente myndigheder kan suspendere eller tilbagekalde licensen, hvis betingelserne for dens udstedelse ikke længere er opfyldt, eller hvis der er rimelig grund til at antage, at der er risiko for ulovlig anvendelse af registrerede stoffer.
Artikel 7
1.   Bortset fra toldklarerere og transportvirksomheder, som udelukkende optræder i denne egenskab, skal virksomheder etableret i Fællesskabet inden for import-, eksport- eller formidlingsvirksomhed, hvori der indgår registrerede stoffer opført under kategori 2 i bilaget, eller inden for eksport af registrerede stoffer opført under kategori 3 i bilaget, straks lade sig registrere og i påkommende tilfælde ajourføre oplysningerne om de adresser, hvor denne virksomhed finder sted. Denne forpligtelse skal opfyldes over for de kompetente myndigheder i den medlemsstat, hvor virksomheden er etableret.
2.   Udvalgsproceduren anvendes til at opstille betingelserne for, at visse kategorier af virksomheder samt virksomheder, der kun eksporterer små mængder registrerede stoffer, der er opført under kategori 3, kan fritages for kontrol. Disse betingelser skal sikre, at risikoen for ulovlig anvendelse af registrerede stoffer er mindst mulig.
Artikel 8
1.   Når de registrerede stoffer indføres på Fællesskabets toldområde til losning og omladning, til midlertidig oplagring, oplagring i en frizone af kontroltype I eller på et frilager, eller når de omfattes af proceduren for eksterne fællesskabsforsendelser, skal virksomheden dokumentere det lovlige formål, når de kompetente myndigheder anmoder herom.
2.   Udvalgsproceduren anvendes til at opstille kriterier for, hvorledes transaktionens lovlige formål kan dokumenteres, så det sikres, at alle overførsler af registrerede stoffer inden for Fællesskabets toldområde kan overvåges af de kompetente myndigheder, samt at risikoen for ulovlig anvendelse bliver mindst mulig.
AFDELING 3
Afgivelse af oplysninger
Artikel 9
1.   Virksomheder, der er etableret i Fællesskabet, giver omgående de kompetente myndigheder meddelelse om ethvert forhold som f.eks. usædvanlige ordrer eller transaktioner, hvori indgår registrerede stoffer, og som kunne tyde på, at sådanne stoffer, som er bestemt til import, eksport eller formidlingsvirksomhed, kunne blive anvendt til ulovlig fremstilling af narkotika eller psykotrope stoffer.
2.   Virksomhederne oplyser i sammenfattet form de kompetente myndigheder om deres eksport-, import- eller formidlingsvirksomhed. Udvalgsproceduren anvendes til at fastsætte, hvilke oplysninger der kræves af de kompetente myndigheder, så de får mulighed for at overvåge denne virksomhed.
Artikel 10
1.   For at lette samarbejdet mellem de kompetente myndigheder i medlemsstaterne, virksomheder etableret i Fællesskabet og den kemiske industri, navnlig for så vidt angår ikke-registrerede stoffer, fastsætter og ajourfører Kommissionen retningslinjer i samarbejde med medlemsstaterne.
2.   I disse retningslinjer findes bl.a.:
a)
oplysninger om, hvordan mistænkelige transaktioner opdages og indberettes
b)
en jævnligt ajourført liste over ikke-registrerede stoffer, der gør det muligt for virksomhederne på frivillig basis at overvåge handelen med sådanne stoffer.
3.   De kompetente myndigheder sørger for, at retningslinjerne i overensstemmelse med formålet med disse retningslinjer jævnligt meddeles rette vedkommende.
AFDELING 4
Forudgående eksportanmeldelse
Artikel 11
1.   Forud for enhver eksport af registrerede stoffer opført under kategori 1 i bilaget og eksport til visse bestemmelseslande af registrerede stoffer opført under kategori 2 og 3 i bilaget, skal de kompetente myndigheder i Fællesskabet i henhold til FN-konventionens artikel 12, stk. 10, anmelde den pågældende eksport til de kompetente myndigheder i bestemmelseslandet. Udvalgsproceduren anvendes til at opstille listen over bestemmelseslandene for at minimere risikoen for ulovlig anvendelse ved at sikre systematisk og konsekvent overvågning af eksporten af registrerede stoffer til disse lande.
Bestemmelseslandet har en frist på 15 arbejdsdage til at besvare anmeldelsen, og ved udløbet af denne frist kan eksporttransaktionen godkendes af de kompetente myndigheder i eksportmedlemsstaten, hvis der ikke fra de kompetente myndigheder i bestemmelseslandet modtages meddelelse om, at hensigten med den pågældende eksporttransaktion kunne være ulovlig fremstilling af narkotika eller psykotrope stoffer.
2.   Hvis de registrerede stoffer skal anmeldes i overensstemmelse med stk. 1, skal den pågældende medlemsstats kompetente myndigheder inden eksport af sådanne stoffer videregive de i artikel 13, stk. 1, omhandlede oplysninger til de kompetente myndigheder i bestemmelseslandet.
Den myndighed, der giver sådanne oplysninger, skal kræve, at den myndighed i et tredjeland, som modtager oplysningerne, behandler alle handels-, virksomheds-, forretnings- eller erhvervshemmeligheder eller alle handelstransaktioner, der omhandles i disse oplysninger, fortroligt.
3.   De kompetente myndigheder kan anvende forenklede procedurer for forudgående eksportanmeldelse, hvis de finder det godtgjort, at dette ikke vil medføre en risiko for ulovlig anvendelse af registrerede stoffer. Udvalgsproceduren anvendes til at fastlægge sådanne procedurer og opstille de fælles kriterier, som de kompetente myndigheder skal følge.
AFDELING 5
Eksporttilladelse
Artikel 12
1.   Eksport af registrerede stoffer, der kræver toldangivelse, herunder eksport af registrerede stoffer, der udføres fra Fællesskabets toldområde efter oplagring i en frizone af kontroltype I eller på et frilager i en periode på mindst 10 dage, kræver eksporttilladelse.
Hvis de registrerede stoffer geneksporteres inden 10 dage efter at være kommet under en suspensiv procedure eller efter oplagring i en frizone af kontroltype II, kræves der ikke nogen eksporttilladelse.
Eksport af registrerede stoffer, der er opført under kategori 3 i bilaget, kræver kun eksporttilladelse, hvis der kræves en forudgående anmeldelse af eksport, eller hvis disse stoffer eksporteres til bestemte bestemmelseslande, der fastsættes efter udvalgsproceduren med henblik på at sikre et hensigtsmæssigt kontrolniveau.
2.   Eksporttilladelserne skal være udstedt af de kompetente myndigheder i den medlemsstat, hvor eksportøren er etableret.
Artikel 13
1.   Den i artikel 12 omhandlede ansøgning om eksporttilladelse skal mindst indeholde følgende oplysninger:
a)
navn og adresse på eksportøren, på importøren i tredjelandet, på alle andre virksomheder, som deltager i eksporttransaktionen eller forsendelsen, samt på den endelige modtager
b)
navnet på det registrerede stof, jf. bilaget, eller, hvis der er tale om en blanding eller et naturprodukt, navn herpå og den ottecifrede KN-kode og navnet på alle registrerede stoffer, der er indeholdt i blandingen eller naturproduktet, jf. bilaget.
c)
det registrerede stofs mængde og vægt og, hvis der er tale om en blanding eller et naturprodukt, mængde, vægt, og, hvis kendt, procentdel af alle registrerede stoffer, det måtte indeholde
d)
enkeltheder vedrørende transporten som f.eks. forventet afsendelsestidspunkt, transportmåde, angivelse af det toldsted, hvor toldangivelsen skal finde sted, og, såfremt oplysningerne foreligger i denne fase, identifikation af transportmiddel, rute, forventet udgangssted fra Fællesskabets toldområde og indgangssted til importlandet
e)
i de i artikel 17 omhandlede tilfælde, en kopi af den importtilladelse, der er udstedt af bestemmelseslandet, og
f)
nummeret på den i artikel 6 og 7 omhandlede licens eller registrering.
2.   Der træffes afgørelse om ansøgningen om eksporttilladelse senest 15 arbejdsdage efter, at de kompetente myndigheder anser sagsmappen for at være komplet.
Denne frist forlænges, hvis de kompetente myndigheder i de i artikel 17 omhandlede tilfælde bliver nødt til at indhente yderligere oplysninger i henhold til andet afsnit i samme artikel.
Artikel 14
1.   Indeholder ansøgningen ikke oplysninger om rute og transportmiddel, skal det af eksporttilladelsen fremgå, at virksomheden er forpligtet til at forelægge sådanne oplysninger for udgangstoldstedet eller andre kompetente myndigheder på udgangsstedet fra Fællesskabets toldområde, inden forsendelsen fysisk forlader området. I så fald påtegnes eksporttilladelsen i overensstemmelse hermed ved udstedelsen.
Forelægges eksporttilladelsen for et toldkontor i en anden medlemsstat end den, hvor tilladelsen er udstedt, skal eksportøren på anmodning forelægge en autoriseret oversættelse af dele af eller af alle oplysninger i tilladelsen.
2.   Eksporttilladelsen skal forelægges på toldstedet, når toldangivelsen udfærdiges, eller, hvis en toldangivelse ikke foreligger, på udgangstoldstedet eller for andre kompetente myndigheder på udgangstoldstedet på Fællesskabets toldområde. Tilladelsen skal følge sendingen, til denne når frem til det tredjeland, som den er bestemt for.
Udgangstoldstedet eller andre kompetente myndigheder på udgangstoldstedet på Fællesskabets toldområde indføjer de nødvendige oplysninger, der er omhandlet i artikel 13, stk. 1, litra d), i tilladelsen og stempler den.
Artikel 15
Med forbehold af foranstaltninger vedtaget i henhold til artikel 26, stk. 3, udstedes der ikke eksporttilladelse, hvis:
a)
de oplysninger, der er afgivet i henhold til artikel 13, stk. 1, er ufuldstændige
b)
der er rimelig grund til at antage, at de oplysninger, der er afgivet i henhold til artikel 13, stk. 1, er falske eller ukorrekte
c)
det i de i artikel 17 omhandlede tilfælde påvises, at de kompetente myndigheder i bestemmelseslandet ikke har godkendt importen af de registrerede stoffer, eller
d)
der er rimelig grund til at antage, at det er hensigten at anvende de pågældende stoffer til ulovlig fremstilling af narkotika eller psykotrope stoffer.
Artikel 16
De kompetente myndigheder kan suspendere eller tilbagekalde en eksporttilladelse, hvis der er rimelig grund til at antage, at det er hensigten at anvende stofferne til ulovlig fremstilling af narkotika eller psykotrope stoffer.
Artikel 17
Hvor eksport ifølge en aftale mellem Fællesskabet og et tredjeland kun tillades, hvis de kompetente myndigheder i dette tredjeland har udstedt en importtilladelse for de pågældende stoffer, meddeler Kommissionen de kompetente myndigheder i medlemsstaterne navn og adresse på den kompetente myndighed i tredjelandet samt andre relevante transaktionsoplysninger fra denne.
De kompetente myndigheder i medlemsstaterne sikrer sig, at sådanne importtilladelser er ægte, eventuelt ved at anmode om bekræftelse herpå fra de kompetente myndigheder i tredjelandet.
Artikel 18
Eksporttilladelsens gyldighedsperiode, inden for hvilken de registrerede stoffer skal være udført fra Fællesskabets toldområde, må ikke overstige seks måneder fra eksporttilladelsens udstedelsesdato. På anmodning kan denne gyldighedsperiode under særlige omstændigheder forlænges.
Artikel 19
De kompetente myndigheder kan anvende forenklede procedurer ved udstedelse af eksporttilladelser, hvis de finder det godtgjort, at dette ikke vil medføre en risiko for ulovlig anvendelse af registrerede stoffer. Udvalgsproceduren anvendes til at fastlægge sådanne procedurer og opstille de fælles kriterier, som de kompetente myndigheder skal følge.
AFDELING 6
Importtilladelse
Artikel 20
Import af registrerede stoffer, der er opført under kategori 1 i bilaget, kræver importtilladelse. Der kan kun udstedes importtilladelse til virksomheder, der er etableret i Fællesskabet. Importtilladelsen udstedes af de kompetente myndigheder i den medlemsstat, hvor importøren er etableret.
Når de i stk. 1 omhandlede stoffer losses eller omlades, oplagres midlertidigt, oplagres i en frizone af kontroltype I eller på et frilager eller er omfattet af fællesskabsforsendelsesproceduren, kræves en sådan importtilladelse imidlertid ikke.
Artikel 21
1.   Ansøgninger om importtilladelse jf. artikel 20, skal mindst indeholde følgende oplysninger:
a)
navn og adresse på eksportøren, på importøren i tredjelandet, på alle andre virksomheder, som deltager i eksporttransaktionen eller forsendelsen, samt på den endelige modtager
b)
navnet på det registrerede stof jf. bilaget eller, hvis det drejer sig om en blanding eller et naturprodukt, navnet herpå og den ottecifrede KN-kode og navnet på alle registrerede stoffer, der er indeholdt i blandingen eller naturproduktet, jf. bilaget
c)
det registrerede stofs mængde og vægt og, hvis der er tale om en blanding eller et naturprodukt, mængde, vægt, og, hvis kendt, procentdel af alle registrerede stoffer, det måtte indeholde
d)
hvis kendt, oplysninger om transportarrangementer som f.eks. transportmetoder og -middel samt de planlagte importaktiviteters dato og sted, og
e)
den i artikel 6 og 7 omhandlede licens' eller registrerings nummer.
2.   Der træffes afgørelse om ansøgningen om eksporttilladelse senest 15 arbejdsdage efter, at de kompetente myndigheder anser sagsmappen for at være komplet.
Artikel 22
Importtilladelsen følger forsendelsen fra indgangsstedet til Fællesskabets toldområde til importørens eller den endelige modtagers adresse.
Importtilladelsen skal forevises for toldkontoret, når de registrerede stoffer anmeldes til toldprocedure.
Fremlægges eksporttilladelsen for et toldkontor i en anden medlemsstat end den, hvor tilladelsen er udstedt, skal eksportøren på anmodning forelægge en autoriseret oversættelse af dele af eller af alle oplysninger i tilladelsen.
Artikel 23
Med forbehold af foranstaltninger vedtaget i henhold til artikel 26, stk. 3, udstedes der ikke eksporttilladelse, hvis:
a)
de oplysninger, der er afgivet i henhold til artikel 21, stk. 1, er ufuldstændige
b)
der er rimelig grund til at antage, at de oplysninger, der i ansøgningen er afgivet i henhold til artikel 21, stk. 1, er falske eller ukorrekte eller
c)
der er rimelig grund til at antage, at det er hensigten at anvende de pågældende stoffer til ulovlig fremstilling af narkotika eller psykotrope stoffer.
Artikel 24
De kompetente myndigheder kan suspendere eller tilbagekalde en importtilladelse, hvis der er rimelig grund til at antage, at det er hensigten at anvende stofferne til ulovlig fremstilling af narkotika eller psykotrope stoffer.
Artikel 25
Importtilladelsens gyldighedsperiode, inden for hvilken de registrerede stoffer skal være indført til Fællesskabets toldområde, må ikke overstige seks måneder fra importtilladelsens udstedelsesdato. På anmodning kan denne gyldighedsperiode under særlige omstændigheder forlænges.
KAPITEL III
DE KOMPETENTE MYNDIGHEDERS BEFØJELSER
Artikel 26
1.   Med forbehold af artikel 11 til 25 og nærværende artikels stk. 2 og 3 forbyder de kompetente myndigheder i de enkelte medlemsstater indførsel af registrerede stoffer til Fællesskabets toldområde eller udførsel af sådanne stoffer herfra, hvis der er rimelig grund til at antage, at det er hensigten at anvende stofferne til ulovlig fremstilling af narkotika og psykotrope stoffer.
2.   De kompetente myndigheder tilbageholder eller suspenderer frigivelsen af registrerede stoffer i det tidsrum, der er nødvendigt for at kontrollere, at de registrerede stoffer er korrekt angivet, eller at denne forordnings bestemmelser er overholdt.
3.   Den enkelte medlemsstat vedtager foranstaltninger, der sætter de kompetente myndigheder i stand til:
a)
at få oplysninger om ordrer på eller transaktioner, der omfatter registrerede stoffer
b)
at få adgang til virksomheders forretningsfaciliteter for at finde vidnesbyrd om uregelmæssigheder
c)
at konstatere, at registrerede stoffer er anvendt ulovligt eller forsøgt anvendt ulovligt.
4.   For at forebygge specifikke risici for ulovlig anvendelse af varer i frizoner og andre følsomme områder som f.eks. toldlagre, sikrer medlemsstaterne, at der føres effektiv kontrol af transaktioner i disse områder i alle transaktionsfaser, og at denne kontrol er mindst ligeså streng som den, der føres i andre dele af toldområdet.
5.   De kompetente myndigheder kan kræve, at virksomhederne betaler gebyr for udstedelse af licenser, registreringer og tilladelser. Sådanne gebyrer opkræves på en ikke-diskriminerende måde og må ikke overstige de omtrentlige omkostninger ved behandling af ansøgningen.
KAPITEL IV
ADMINISTRATIVT SAMARBEJDE
Artikel 27
Med henblik på anvendelsen af denne forordning og med forbehold af artikel 30 finder bestemmelserne i forordning (EF) nr. 515/97 tilsvarende anvendelse. Den enkelte medlemsstat meddeler de andre medlemsstater og Kommissionen navnet på de kompetente myndigheder, der er udpeget til at fungere som korrespondenter i henhold til artikel 2, stk. 2, i nævnte forordning.
KAPITEL V
GENNEMFØRELSESBESTEMMELSER OG ÆNDRINGER
Artikel 28
Ud over de i denne forordning omhandlede gennemførelsesforanstaltninger fastsætter udvalget om nødvendigt udførlige regler til sikring af effektiv overvågning af handelen med narkotikaprækursorer mellem Fællesskabet og tredjelande med henblik på at forebygge ulovlig anvendelse af sådanne stoffer, navnlig for så vidt angår udformning og brug af eksport- og importtilladelsesformularer.
Artikel 29
Udvalgsproceduren anvendes til at tilpasse bilaget til denne forordning for at tage højde for eventuelle ændringer af bilaget til FN-konventionen.
Artikel 30
1.   Kommissionen bistås af Udvalget for Narkotikaprækursorer (i det følgende benævnt udvalget).
2.   Når der henvises til dette stykke, anvendes artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF fastsættes til tre måneder.
3.   Udvalget vedtager selv sin forretningsorden.
KAPITEL VI
AFSLUTTENDE BESTEMMELSER
Artikel 31
Medlemsstaterne fastsætter de sanktioner, der skal anvendes ved overtrædelse af bestemmelserne i nærværende forordning, og træffer de nødvendige foranstaltninger for at sikre, at de iværksættes. Sanktionerne skal være effektive, stå i rimeligt forhold til overtrædelsen og have afskrækkende virkning.
Artikel 32
De kompetente myndigheder i medlemsstaterne meddeler mindst en gang om året Kommissionen alle relevante oplysninger om gennemførelsen af de kontrolforanstaltninger, der er fastsat ved denne forordning, og om registrerede stoffer, der er blevet anvendt til ulovlig fremstilling af narkotika eller psykotrope stoffer, og om metoder til ulovlig anvendelse og ulovlig fremstilling samt lovlig handel hermed, anvendelser og behov.
På grundlag af disse oplysninger evaluerer Kommissionen i samarbejde med medlemsstaterne, om denne forordning virker efter hensigten, og udarbejder i henhold til artikel 12, stk. 12, i FN-konventionen en årsrapport til forelæggelse for Det Internationale Kontroludvalg for Narkotiske Midler.
Inden udgangen af august 2008 aflægger Kommissionen rapport til Rådet om, hvordan denne forordning fungerer.
Artikel 33
Kommissionen bemyndiges til på Fællesskabets vegne at fastlægge en holdning med henblik på ændringer af tabel I og II i bilaget til FN-konventionen, der er i overensstemmelse med bilaget til denne forordning.
Artikel 34
Forordning (EØF) nr. 3677/90 ophæves med virkning fra den 18. august 2005.
Henvisninger til den ophævede forordning læses som henvisninger til nærværende forordning.
Artikel 35
Denne forordning træder i kraft på tyvendedagen efter offentliggørelsen i 
Den Europæiske Unions Tidende
.
Den finder anvendelse fra den 18. august 2005. Imidlertid finder artikel 6, stk. 1, artikel 7, stk. 2, artikel 8, stk. 2, artikel 9, stk. 2, artikel 11, stk. 1 og 3, artikel 12, stk. 1, samt artikel 19, 28 og 30 anvendelse fra datoen for denne forordnings ikrafttræden, således at foranstaltningerne i disse artikler kan vedtages. Sådanne foranstaltninger træder tidligst i kraft den 18. august 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2004.
På Rådets vegne
C. VEERMAN
Formand
(
1
)
  
            
EFT L 326 af 24.11.1990, s. 56
.
(
2
)
  
            
EFT L 357 af 20.12.1990, s. 1
. Senest ændret ved Kommissionens forordning (EF) nr. 1232/2002 (
EFT L 180 af 10.7.2002, s. 5
).
(
3
)
  
            
EFT L 82 af 22.3.1997, s. 1
. Senest ændret ved forordning (EF) nr. 807/2003 (
EUT L 122 af 16.5.2003, s. 36
).
(
4
)
  
            
EFT L 184 af 17.7.1999, s. 23
.
(
5
)
  
            
EFT L 311 af 28.11.2001, s. 67
. Senest ændret ved Europa-Parlamentets og Rådets direktiv 2004/27/EF (
EUT L 136 af 30.4.2004, s. 34
).
(
6
)
  
            
EFT L 302 af 19.10.1992, s. 1
. Senest ændret ved tiltrædelsesakten af 2003.
BILAG
Registrerede stoffer kategori 1
Stof
KN-betegnelse
(hvis forskellig)
KN-kode
 (
1
)
CAS-nr
 (
2
)
phenylacetone (phenylpropan-2-on)
phenylacetone
2914 31 00
103-79-7
N-acetylanthranilsyre
2-acetamidobenzoesyre
2924 23 00
89-52-1
isosafrol (cis + trans)
2932 91 00
120-58-1
3,4-methylendioxyphenylpropan-2-on
1-(1,3-Benzodioxol-5-yl)propan-2-on
2932 92 00
4676-39-5
piperonal
2932 93 00
120-57-0
safrol
2932 94 00
94-59-7
ephedrin
2939 41 00
299-42-3
pseudoephedrin
2939 42 00
90-82-4
norephedrin
ex 2939 49 00
14838-15-4
ergometrin
2939 61 00
60-79-7
ergotamin
2939 62 00
113-15-5
lysergsyre
2939 63 00
82-58-6
Stereoisomere former af stofferne i denne kategori, som ikke er cathin
 (
3
)
, når forekomsten af sådanne former er mulig.
Salte af stofferne i denne kategori, når forekomsten af sådanne salte er mulig, og der ikke er tale om salte af cathin.
Kategori 2
Stof
KN-betegnelse
(hvis forskellig)
KN-kode
 (
4
)
CAS-nr
 (
5
)
eddikesyreanhydrid
2915 24 00
108-24-7
phenyleddikesyre
2916 34 00
103-82-2
anthranilsyre
2922 43 00
118-92-3
piperidin
2933 32 00
110-89-4
kaliumpermanganat
2841 61 00
7722-64-7
Salte af stofferne i denne kategori, når forekomsten af sådanne salte er mulig.
Kategori 3
Stof
KN-betegnelse
(hvis forskellig)
KN-kode
 (
6
)
CAS-nr
 (
7
)
saltsyre
hydrogenchlorid
2806 10 00
7647-01-0
svovlsyre
2807 00 10
7664-93-9
toluen
2902 30 00
108-88-3
ethylether
diethylether
2909 11 00
60-29-7
acetone
2914 11 00
67-64-1
methylethylketon
butanon
2914 12 00
78-93-3
Salte af stofferne i denne kategori, når forekomsten af sådanne salte er mulig, og der ikke er tale om salte af saltsyre og svovlsyre.
(
1
)
  
            
EFT L 290 af 28.10.2002, s. 1
.
(
2
)
  CAS-nummeret (Chemical Abstracts Service Registry Number) er en unik numerisk identifikation af hvert enkelt stof og dets opbygning. CAS-nummeret er specifikt for hver isomer og for hver isomers salt. CAS-numrene for saltene i de stoffer, der er angivet ovenfor, vil ikke være de samme som de opgivne.
(
3
)
  Også kaldet (+)-norpseudoephedrin (KN-kode 2939 43 00 , CAS-nummer 492-39-7).
(
4
)
  
            
EFT L 290 af 28.10.2002, s. 1
.
(
5
)
  CAS-nummeret (Chemical Abstracts Service Registry Number) er en unik numerisk identifikation af hvert enkelt stof og dets opbygning. CAS-nummeret er specifikt for hver isomer og for hver isomers salt. CAS-numrene for saltene i de stoffer, der er angivet ovenfor, vil ikke være de samme som de opgivne.
(
6
)
  
            
EFT L 290 af 28.10.2002, s. 1
.
(
7
)
  CAS-nummeret (Chemical Abstracts Service Registry Number) er en unik numerisk identifikation for hvert enkelt stof og dets opbygning. CAS-nummeret er specifikt for hver isomer og for hver isomers salt. CAS-numrene for saltene i de stoffer, der er angivet ovenfor, vil ikke være de samme som de opgivne.

Summary:
Overvågning af handel med narkotikaprækursorer mellem EU og ikke-EU-lande
RESUMÉ AF:
Forordning (EF) No 111/2005 — regler for overvågning af handel med narkotikaprækursorer mellem EU og tredjelande
HVAD ER FORMÅLET MED FORORDNINGEN?
Den gennemfører EU’s forpligtelser i henhold til 
De Forenede Nationers konvention om bekæmpelse af ulovlig handel med narkotika og psykotrope stoffer
, som kræver, at der indføres foranstaltninger til at overvåge fremstilling og distribution af narkotikaprækursorer
1
.
Forordningen fastsætter foranstaltninger til kontrol og overvågning af handel mellem EU og tredjelande.
Den blev ændret ved forordning (EU) 
nr. 
1259/2013
, navnlig for at præcisere de definitioner, der bruges i teksten, især »registrerede stoffer«
2
, »bruger«
3
 og »erhvervsdrivende«
4
.
En relateret forordning (EF) 
nr. 
273/2004
 (se 
resumé
) omhandler handel med narkotikaprækursorer med EU-lande.
Der er vedtaget tre 
delegerede retsakter
 (delegeret forordning (EU) 
2015/1011
, (EU) 
2016/1443
 og (EU) 
2018/729
) om ændring af forordningen samt en 
gennemførelsesretsakt
 (gennemførelsesforordning (EU) 
2015/1013
).
HOVEDPUNKTER
Forordningen skelner mellem 
registrerede
 og 
ikkeregistrerede
5
 stoffer.
Der er fire kategorier af registrerede stoffer i bilag I til forordningen:
Kategori 1:
 de mest følsomme stoffer, af hvilke der nemt kan fremstilles ulovlige stoffer (f.eks. 1-phenyl-2-propanon, piperonal).
Kategori 2:
 mindre følsomme stoffer (underkategori 2A: eddikesyreanhydrid, underkategori 2B: phenyleddikesyre, anthranilsyre, piperidin og kaliumpermanganat).
Kategori 3:
 bulk kemikalier, der kan anvendes på forskellige måder i fremstillingsprocessen (f.eks. acetone, saltsyre).
Kategori 4:
 siden december 2013 stoffer, der omfatter human- og veterinærmedicinske lægemidler, der indeholder ephedrin eller pseudoephedrin.
Erhvervsdrivendes forpligtelser
Erhvervsdrivende skal dokumentere 
import, eksport og transit af et registreret stof
 således, at der angives:
navnet på det registrerede stof,
det registrerede stofs mængde og vægt
navn og adresse på eksportøren, importøren, distributøren og den endelige modtager.
Erhvervsdrivende skal 
føre en fortegnelse over alle transaktioner
 i en periode på tre år.
Licens til stoffer i kategori 1
Erhvervsdrivende (som ikke er speditører eller transportvirksomheder) skal have en licens fra de kompetente myndigheder i det land, hvor de er etableret, hvis de udøver import, eksport eller formidlingsvirksomhed, der involverer stoffer i kategori 1.
Inden udstedelse af en licens skal de kompetente myndigheder navnlig tage ansøgerens kompetencer og integritet i betragtning.
Licensen kan suspenderes eller tilbagekaldes af myndighederne, hvis betingelserne for udstedelsen af licensen ikke længere er opfyldt, eller hvis der er rimelig grund til at antage, at der er risiko for, at registrerede stoffer omdirigeres.
Registrering af stoffer i kategori 2 og kategori 3
EU-baserede erhvervsdrivende (som ikke er speditører eller transportvirksomheder) skal erhverve en 
registrering
 fra de kompetente myndigheder i det EU-land, hvor de er etableret, hvis de udøver 
import, eksport eller formidlingsvirksomhed, der involverer stoffer i kategori 2
 eller udøver 
eksport af stoffer i kategori 3
.
Indberetning til myndighederne
Erhvervsdrivende
:
skal straks informere de kompetente myndigheder om eventuelle omstændigheder, f.eks. usædvanlige ordrer eller transaktioner, der involverer registrerede stoffer, og som giver grund til at formode, at sådanne stoffer kan blive benyttet til ulovlig fremstilling af narkotika eller psykotrope stoffer
indsende tilgængelige oplysninger, der giver de kompetente myndigheder mulighed for at verificere legitimiteten af ovennævnte ordrer eller transaktioner
give myndighederne relevante oplysninger om deres transaktioner vedrørende registrerede stoffer i sammenfattet form.
Forudgående eksportanmeldelse
Al eksport
 af stoffer i kategori 1 og 4 og al eksport af stoffer i kategori 2 og 3 til 
visse bestemmelseslande
 kræver, at der sendes en 
forudgående eksportanmeldelse
 fra de kompetente myndigheder i EU til de kompetente myndigheder i bestemmelseslandet i overensstemmelse med FN-konventionen.
Bestemmelseslandet har 
15 arbejdsdage til at svare
, hvorefter eksporttransaktionen kan godkendes af de kompetente myndigheder i EU-eksportlandet. Godkendelsen forudsætter, at der ikke foreligger oplysninger fra de kompetente myndigheder i bestemmelseslandet, som indikerer, at den pågældende eksporttransaktion kan være bestemt til ulovlig fremstilling af narkotika eller psykotrope stoffer.
De kompetente myndigheder kan anvende forenklede procedurer for meddelelse af eksporttilladelser, såfremt myndighederne finder det godtgjort, at transaktionen ikke resulterer i nogen form for risiko for, at visse registrerede stoffer omdirigeres.
Eksporttilladelser
Eksport af registrerede stoffer, der kræver en 
toldangivelse
, skal have en eksporttilladelse.
Der kræves en tilladelse, hvis de registrerede stoffer geneksporteres inden for 10 dage fra den dato, hvor de blev henført under en suspensiv procedure eller en frizone vedrørende kontrol.
Stoffer i kategori 3
 er kun omfattet af kravet om en sådan tilladelse, hvis en forudgående eksportanmeldelse er påkrævet.
I forordningen angives de oplysninger, der skal inkluderes i ansøgningen.
Importtilladelse
Import af 
stoffer i kategori 1
 kræver en importtilladelse.
En importtilladelse kan kun udstedes til en erhvervsdrivende, der er etableret i EU.
Tilladelsen udstedes af de kompetente myndigheder i det EU-land, hvor importøren er etableret.
I forordningen angives de oplysninger, der skal inkluderes i ansøgningen om tilladelse.
Tilladelsen skal ledsage forsendelsen fra indgangsstedet til EU’s toldområde til importørens forretningslokaler eller den endelige modtager.
EU-landenes kompetente myndigheder — beføjelser og forpligtelser
EU-landene skal:
forbyde indførsel af 
registrerede stoffer
 og forsendelser af 
ikkeregistrerede stoffer
 til EU’s toldområde eller udførsel af disse herfra, såfremt der er mistanke om, at sådanne stoffer er bestemt til ulovlig fremstilling af narkotika eller psykotrope stoffer
tilbageholde eller suspendere frigivelsen af de registrerede stoffer i den tidsperiode, der er nødvendig for at 
verificere stoffernes identifikation
 eller overholdelse af denne forordning
vedtage foranstaltninger med henblik på især at give deres kompetente myndigheder mulighed for at:
fremskaffe oplysninger om alle ordrer på, eller transaktioner i hvilke der indgår, registrerede stoffer
få adgang til de erhvervsdrivendes forretningslokaler med henblik på at fremskaffe bevis for uregelmæssigheder
fastslå, at en omdirigering eller et forsøg på omdirigering af registrerede stoffer har fundet sted
sikre, at deres kompetente myndigheder respekterer fortrolige forretningsoplysninger
fastsætte regler om 
sanktioner
 for overtrædelse af reglerne og træffe nødvendige foranstaltninger med henblik på at sikre, at de gennemføres — sanktionerne skal være effektive, stå i et rimeligt forhold til overtrædelsen og have afskrækkende virkning.
Europæisk database
Den 
europæiske database over prækursorer
, der er oprettet ved forordning (EF) 
nr. 273/2004
, skal anvendes til at:
forenkle proceduren for EU-lande ved indrapportering af beslaglæggelser og opbragte forsendelser
opretholde en liste over erhvervsdrivende med EU-licenser eller registrerede erhvervsdrivende og brugere, der lovligt handler med eller bruger narkotikaprækursorer
give erhvervsdrivende mulighed for at indsende oplysninger til de kompetente myndigheder om deres eksport, import eller formidlingsvirksomhed i sammenfattet form.
Gennemførelsesretsakter og delegerede retsakter
Gennemførelsesforordning (EU) 2015/1013
 fastsætter regler om udstedelse af licens til og registrering af erhvervsdrivende og brugere og opførelse af dem i den europæiske database over narkotikaprækursorer, de erhvervsdrivendes indberetning af oplysninger krævet med henblik på overvågning af handel og tilladelse til eksport og import af narkotikaprækursorer.
Delegeret forordning (EU) 2015/1011
:
fastsætter betingelserne for udstedelse af licenser og registreringer
fastslår, hvornår licens og registrering ikke er påkrævet
fastsætter kriterierne for at påvise et lovligt/ulovligt formål med en transaktion og for at anvende forenklede procedurer for forudgående eksportanmeldelser og eksporttilladelser
bestemmer, hvilke oplysninger der kræves for at overvåge handelen, og
angiver kravene til, hvilke oplysninger der skal meddeles om overvågningsforanstaltningernes gennemførelse med hensyn til handel med narkotikaprækursorer.
Med 
delegeret forordning (EU) 2016/1443
 og 
delegeret forordning (EU) 2018/729
 udvides listen over stoffer i kategori 1.
Ophævelse
Forordningen ophæver forordning (EØF) 
nr. 
3677/90
.
HVORNÅR GÆLDER FORORDNINGEN FRA?
Forordning (EF) 
nr. 111/2005
 trådte i kraft den 
18. august 2005
.
Ændringsforordning (EU) 
nr. 1259/2013
 trådte i kraft den 
30. december 2013
.
BAGGRUND
For yderligere oplysninger henvises til:
Kontrol med narkotikaprækursorer
 (
Europa-Kommissionen
).
VIGTIGE BEGREBER
Narkotikaprækursorer:
 kemikalier, der primært bruges til legitim (lovlig) produktion af en lang række produkter, herunder lægemidler, plast og kosmetik. Disse stoffer kan også misbruges til ulovlige formål, f.eks. fremstilling af metamfetamin, heroin eller kokain.
Regisreret stof:
 stoffer, som er opført i bilag I til forordning (EF) 
nr. 111/2005
, og som kan anvendes til ulovlig fremstilling af narkotika eller psykotrope stoffer, herunder blandinger og naturprodukter, der indeholder sådanne stoffer. Inkluderet er dog ikke blandinger og naturprodukter, der indeholder registrerede stoffer, og som er sammensat på en sådan måde, at de registrerede stoffer ikke let kan benyttes eller udskilles ved hjælp af let anvendelige eller økonomisk overkommelige midler: 
lægemidler til humant brug
 som defineret i direktiv 2001/83/EF og 
veterinærlægemidler
 som defineret i direktiv 2001/82/EF.
Bruger:
 fysisk eller juridisk person, der ikke er erhvervsdrivende (se næste punkt), som er i besiddelse af et registreret stof, og som er beskæftiget med forarbejdning, formulering, forbrug, opbevaring, oplagring, behandling, påfyldning i beholdere, overførsel mellem beholdere, blanding, omdannelse eller enhver anden anvendelse af registrerede stoffer.
Erhvervsdrivende:
 fysisk eller juridisk person, der er beskæftiget med markedsføring af registrerede stoffer.
Ikkeregistreret stof:
 stoffer, hvor det, selv om de ikke er opført i bilag I til denne forordning, er blevet fastslået, at de har været anvendt til ulovlig fremstilling af narkotika eller psykotrope stoffer.
HOVEDDOKUMENT
Rådets forordning (EF) 
nr. 
111/2005
 af 
22. december 2004
 om regler for overvågning af handel med narkotikaprækursorer mellem Fællesskabet og tredjelande (EUT L 22 af 
26.1.2005
, 
s. 1-10
).
Efterfølgende ændringer af forordning (EF) 
nr. 111/2005
 er blevet integreret i den originale tekst. Denne 
konsoliderede udgave
 har ingen retsvirkning.
TILHØRENDE DOKUMENTER
Kommissionens delegerede forordning (EU) 
2015/1011
 af 
24. april 2015
 om supplerende bestemmelser til Europa-Parlamentets og Rådets forordning (EF) 
nr. 273/2004
 om narkotikaprækursorer og Rådets forordning (EF) 
nr. 111/2005
 om regler for overvågning af handel med narkotikaprækursorer mellem Unionen og tredjelande og om ophævelse af Kommissionens forordning (EF) 
nr. 1277/2005
 (EUT L 162 af 
27.6.2015
, 
s. 12-25
).
Se den 
konsoliderede udgave
.
Kommissionens gennemførelsesforordning (EU) 
2015/1013
 af 
25. juni 2015
 om regler vedrørende Europa-Parlamentets og Rådets forordning (EF) 
nr. 273/2004
 om narkotikaprækursorer og vedrørende Rådets forordning (EF) 
nr. 111/2005
 om regler for overvågning af handel med narkotikaprækursorer mellem Unionen og tredjelande (EUT L 162 af 
27.6.2015
, 
s. 33-64
).
Europa-Parlamentets og Rådets forordning (EF) 
nr. 
273/2004
 af 
11. februar 2004
 om narkotikaprækursorer (EUT L 47 af 
18.2.2004
, 
s. 1-10
).
Se den 
konsoliderede udgave
.
Rådets afgørelse 
90/611/EØF
 af 
22. oktober 1990
 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer (EFT L 326 af 
24.11.1990
, 
s. 56-57
).
seneste ajourføring 
12.10.2020